《宿高密》
元代·戴良

长途跋且涉，征车驰复息。
晓旦发东胶，落景次高密。
城居不几户，驿舍仅容膝。
仆马立空旷，徒侣话曛黑。
客情既牢落，世议复纷惑。
前险虽幸过，后艰方未测。
骨肉在远道，亲朋皆异域。
纵云当别家，胡乃轻去国？明朝望乡处，呜咽泪沾臆！

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。